Нуӧдӧм рӧштшӧтъяс эскӧдӧны, мый «Белкомур» бала инвестиция боксянь колана да сьӧм серти окталуна

Та йылысь юӧртіс Коми Республикаса Юралысь Вячеслав Гайзер сӧвещаниелӧн кывкӧртӧдъяс серти, кӧні тшӧтш участвуйтісны Рытыв-Войвыв да Приволжскӧй федеральнӧй кытшъясын Россия Федерацияса Президентӧс петкӧдлысьяс Николай Винниченко да Михаил Бабич. Аддзысьлӧмлӧн шӧр тема - Коми Республикалысь, Перым крайлысь да Архангельск обласьтлысь промышленносьт да инфраструктура сӧвмӧдан комплекснӧй уджтас збыльмӧданног.

Сыӧдз чукӧртчыліс «РКТ» ВАК-са уджалан группа «Белкомур» бала серти. Сэк вӧлі помӧдз сӧгласуйтӧма балалысь шӧр техническӧй петкӧдласъяс да грузӧвӧй базалысь прогноз, а сідзжӧ тӧдчӧдӧма бала збыльмӧдігӧн компаниякӧд йитчанногъяс.

Сӧвещаниеын участвуйтысьяс пасйисны Россияса Рытыв-Войвыв да Урал дінмуяс сӧвмӧм вылӧ балалысь тӧдчанлунсӧ. Торйӧн нин, Архангельск обласьтса губернатор Игорь Орлов пасйис, мый «Белкомур» магистраль стрӧитӧм кыскас асшӧр инвестицияяс Архангельскса саридз портлӧн «Войвыв» ва туй район стрӧитӧм вылӧ, кодлӧн планируйтан вынйӧрыс лоас 15 миллион тонна груз. Перым крайса губернатор Виктор Басаргин сідзжӧ висьталіс водзӧ вылӧ кӧрт туй магистральлысь тырвыйӧ уджалӧм йылысь. Кӧрт туйвывса уджалысьяс водзвыв донъялісны груз новлӧдлӧмъяссӧ, мый серти Россияса войвыв портъясӧдз кӧрт туй вылӧ сьӧкталуныс матысса воясӧ содас кык пӧв. Та дырйи, кор «Белкомурыс» абу на, «РКТ» ВАК-лысь кӧрт туйяссӧ содтӧд уджӧдӧм вылӧ колӧ 280 миллиард шайт. «Белкомурыс» кӧ лоас стрӧитӧма, колана сьӧмыс чинас 160 миллиард шайтӧдз.

Вячеслав Гайзер пасйис, мый тайӧ совещаниеыс бӧръя кык вонас медся бӧртаслуна. Дінмуясӧс петкӧдлысьяс, «РКТ»-са, «Внешэкономбанк»-са веськӧдлысьяс, Россияса транспорт министерство, экспертъяс, сы лыдын Москваысь «Уджалан вынъяс туялан сӧветӧ» пырысьяс, сетісны ассьыныс бур кыв Коми Республикалысь, Перым крайлысь да Архангельск обласьтлысь промышленносьт да инфраструктура сӧвмӧдан комплекснӧй уджтас серти, мый дась пӧртсьыны олӧмӧ да сӧвмыны содтӧд инвестиция бала отсӧгӧн. Водзӧ вылӧ воськов – сетны «Белкомур» магистраль стрӧитан бала «Внешэкономбанкӧ» да Россияса транспорт министерствоӧ видлалӧм вылӧ.

Матысса кадӧ «Внешэкономбанк» кырымалӧм меморандум серти да Россияса Президент Владимир Путин тшӧктӧм серти кутас уджавны TIF (Tax Increment Financing) схема пыртӧм вылын.

«Совещание дырйи вӧлі примитӧма решение дасьтыны Россияса Веськӧдлан котырӧ Рытыв-Войвыв да Приволжскӧй федеральнӧй кытшъясын Россияса Президентӧс петкӧдлысьяс нимсянь ӧтувъя шыӧдчӧм сы йылысь, медым матысса кадӧ видлавны да заводитны пӧртны олӧмӧ баласӧ канму-асшӧр уджъёртасьӧм принцип вылын», - кывкӧрталіс Коми Республикаса Юралысь.

\*\*\*1155 км кузьта кӧрт туй стрӧитӧм кузя «Белкомур» («Еджыд саридз-Коми-Урал») бала збыльмӧдӧмыс водзвыв арталӧм серти сетас позянлун новлӧдлыны грузъяс 36 млн. тоннаӧдз вонас, ловзьӧдны Войвывса саридз туй да сӧвмӧдны Мурманскса да Архангельскса портъяс, а сідзжӧ отсалас туявны мупытшса озырлунъяслысь выль месторождениеяс, восьтны кӧрт туй бердын выль производствояс.